寄題義陵吳簿義方堂
作者：胡寅
朝代：宋

paragraphs: 萬生天地間，靈者乃知義。
何獨於義明，而利心亦熾。
茲焉分兩軌，君子小人異。
秉義一毛輶，百川利趨亟。
紛紛冒貨賄，役役奔勢位。
資之以狼貪，攘之以螳臂。
深較毫釐差，交攻兵刃𨧫。
大賈五百金，徙蜀死無庇。
小偷慚簠簋，褫魄對犴吏。
一生幾量屐，身後糞土棄。
夫豈無良心，習慣遂殊致。
試令呼之跖，悍目艴然視。
又或號之夷，喜笑亦隨至。
也知清譽好，寧自濁汙置。
頹波日不反，方跖尚當愧。
有美短簿賢，老矣能劼毖。
善爲子孫謀，闢堂寘經笥。
松筠歲寒色，不種春藻媚。
郴山固奇變，其江瀉青翠。
盤礴以蜿蟺，淑氣宜産粹。
是將出秀民，庸稱名堂意。
願言承學子，不受流俗漬。
雖共雞鳴起，拳拳閔顔志。
本原孝而恭，由此充其類。
附翼而攀鱗，四科有陞次。
或誇詭遇功，固恥與之比。
何况浮雲侶，秋露草頭墜。
勿忘先師言，亦何必曰利。